text: Lillebæltsbro får renset understellet
  08 april 2012 kl. 09.53
  Banedanmark begynder om kort tid på at rense og overfladebehandle undersiden af den gamle Lillebæltsbro.
  
  Beboere på begge sider af bæltet kan opleve gener i forbindelse med, at arbejdet går i gang midt i april og fortsætter i første omgang frem til midten af oktober. Arbejdet finder sted i dagtimerne mellem kl. 7 og 17.
  Stålkonstruktionen på broens underside skal afrenses og males. Det sker et brofag ad gangen, som får underdelen pakket ind i plastic, inden den renses ved hjælp af en meget kraftig vandstråle - en metode, der er er skånsom for miljøet. 
  Banedanmark har på forhånd orienteret naboer 200 meter fra broen i Snoghøj og beboere på Kongebrovej i Middelfart om arbejdets udførelse.
  Da arbejdet foregår fra store platforme under broen, vil broen være åben for trafik som normalt.
  